เวิลด์มอนิเตอร์
ซาอุฯ เซ็นดีลเอเชีย
1 มี.ค. 2560

ซาอุฯ เซ็นดีลเอเชีย
กัวลาลัมเปอร์ (รอยเตอร์ส) - บริษัท ซาอุดิ อรามโก ของซาอุดิอาระเบีย จะลงทุน 7,000 ล้านเหรียญสหรัฐ (ราว 2.44 แสนล้านบาท) คิดเป็น 50% ในโครงการพัฒนาโรงกลั่นและปิโตรเคมี (RAPID) ของปิโตรนาสของมาเลเซีย ซึ่งเป็นการลงทุนอุตสาหกรรมปลายน้ำมูลค่าสูงสุดนอกประเทศ ขณะที่สมเด็จพระราชาธิบดี ซัลมาน บิน อับดุลอาซิส อัล ซาอุด แห่งซาอุดิอาระเบีย คาดว่าจะทรงลงนามในข้อตกลง 10 ฉบับ ซึ่งรวมถึงการต่อต้านภัยก่อการร้ายจากกองกำลังติดอาวุธรัฐอิสลาม (ไอเอส) ในระหว่างเสด็จฯ เยือนอินโดนีเซียอย่างเป็นทางการจนถึงวันที่ 12 มี.ค.
โสมแดงค้าอาวุธ
กัวลาลัมเปอร์ (รอยเตอร์ส) - กรมตำรวจมาเลเซีย เปิดเผยว่า หน่วยสอดแนมเกาหลีเหนือตั้งบริษัทชื่อโกลคอม เพื่อบังหน้าเครือข่ายลักลอบค้าอาวุธ และขณะนี้พบบริษัท 2 แห่งในประเทศมีส่วนเกี่ยวข้องด้วย โดยโกลคอมโฆษณาขายระบบวิทยุทหารกว่า 30 รายการ ซึ่งละเมิดมาตรการคว่ำบาตรจากนานาชาติ ด้านสหประชาชาติ (ยูเอ็น) ประณามการพยายามละเมิดการคว่ำบาตรดังกล่าว